ከማላዊ ወደ ሞዛምቢክ ሲጓዝ በነበረ ከባድ መኪና ውስጥ 64 ኢትዮጵያውያን መሞታቸው ተረጋገጠ፡፡
ባሕር ዳር፡ መጋቢት 16/2012 ዓ.ም (አብመድ) በዕቃ ጫኝ ከባድ ተሽከርካሪ ኮንቴይነር ውስጥ ከማላዊ ወደ ሞዛምቢክ ድንበር በመጓዝ ላይ ከነበሩ 78 ኢትዮጵያውያን ውስጥ 64 በአየር እጥረት ምክንያት ታፍነው መሞታቸውንና 14 በሕይወት መትረፋቸውን የኢፌዴሪ የውጭ ጉዳይ ሚኒስቴር አረጋግጧል።ሁሉም ተጓዞች ሕጋዊ የጉዞ ሰነድ ያልነበራቸው መሆኑንና ማንነታቸውን በተመለከተ በሕይወት ከተረፉት ኢትዮጵያውያን ማረጋጋጥ መቻሉን ሚኒስቴሩ አመልክቷል።አደጋው የደረሰበት ቴቴ በመባል የሚታወቀው አካባቢ ከተለያዩ አገሮች በሕገ ወጥ የሰዎች አዘዋዋሪዎች በመደለል ወደ ደቡብ አፍሪካ ለመጓዝ ሙከራ የሚያደርጉ ሰዎች የሚገኙበት የታወቀ መተላለፊያ ቦታ መሆኑንም አስታውቋል።በሕይወት የተረፉት 14 ኢትዮጵውያን በአሁኑ ጊዜ ደቡብ አፍሪካ በሚገኘው የኢፌዴሪ ኤምባሲ፣ በሞዛምቢክ መንግሥት፣ ሞዛምቢክ በሚገኘው ዓለም አቀፍ የፍልሰት ድርጅት ጽሕፈት ቤት እና ሞዛምቢክ በሚገኙ የኢትዮጵያ ማኅበረሰብ አባላት በኩል ዕርዳታ እና ድጋፍ አየተደረገላቸው እንደሆነም ነው የተነገረው፡፡ አስፈላጊው የጉዞ ሰነድ ከተመቻቸላቸው በኋላ በቅርቡ ወደ አገራቸው እንዲመለሱ እንደሚደረግም ነው ሚኒስቴሩ ያስታወቀው፡፡ሚኒስቴር መሥሪያ ቤቱ በዜጎች ላይ በደረሰው አሰቃቂ አደጋ ጥልቅ ሐዘን እንደተሰማው ገልጾ ለሟቾች ቤተሰቦች እና ለወዳጅ ዘመዶቻቸው መጽናናትን ተመኝቷል።የአማራ ብዙኃን መገናኛ ድርጅትም ለሟቾች ቤተሰቦች እና ለወዳጅ ዘመዶቻቸው መጽናናትን ተመኝቷል።